送吳仲庶出守潭州
作者：王安石
朝代：宋

paragraphs: 吳公治河南，名出漢廷右。
高才有公孫，相望千歲後。
平明省門開，吏接堂上肘。
指撝談笑間，靜若在林藪。
連牆畫山水，隠几詩千首。
浩然江湖思，果得東南守。
傳鼓上清湘，旌旗蔽牛斗。
方今河南治，復在荆人口。
自古楚有材，酃淥多美酒。
不知樽前客，更得賈生否。